90 þúsund manns fylgjast með lögreglunni á fésbókinni 6 Janúar 2020 18:05 Síðast uppfært : 7 Janúar 2020 klukkan 16:29 Fyrir um níu árum , eða í desember 2010 , ákvað Lögreglan á höfuðborgarsvæðinu að stíga það skref að vera á fésbókinni í þeim tilgangi að efla samskiptin við borgarana . Um það voru skiptar skoðanir og sitt sýndist hverjum um þetta framtak lögreglunnar á þeim tíma . Efasemdarmönnum fækkaði þó með tímanum og í dag þykir það sjálfsagt að lögreglan sé þátttakandi á þessum vettvangi . Fylgjendum Lögreglunnar á höfuðborgarsvæðinu á fésbókinni hefur fjölgað mikið í gegnum tíðina og nú hefur náðst sá áfangi að 90 þúsund manns hafa líkað við síðu embættisins . Það er eitthvað sem við sáum ekki endilega fyrir okkur í upphafi , en þessi staðreynd merkir væntanlega að við séum að gera eitthvað rétt á þessum vettvangi og því ætlum við að sjálfsögðu að halda áfram . Þess má geta að árið 2019 bárust Lögreglunni á höfuðborgarsvæðinu um 25 þúsund einkaskilaboð í gegnum fésbókarsíðu embættisins og segir það sína sögu . Þeim er að jafnaði svarað innan fjögurra klukkustunda af starfsmönnum embættisins og starfsmönnum fjarskiptamiðstöðvar , en þess utan berast árlega um 45 þúsund símtöl í gegnum þjónustuborð Lögreglunnar á höfuðborgarsvæðinu og um 5 þúsund tölvupóstar á netfangið abending@lrh.is Sé óskað eftir skjótri aðstoð lögreglu skal hins vegar ávallt hringja í síma 112 .